ΑΝΟΙΚΤΟΣ ΣΥΝΟΠΤΙΚΟΣ ΔΙΑΓΩΝΙΣΜΟΣ ΓΙΑ ΤΗΝ ΠΡΟΜΗΘΕΙΑ ΤΩΝ ΕΡΓΑΣΤΗΡΙΑΚΩΝ ΕΞΕΤΑΣΕΩΝ «ΚΕΟΚΕΕ 11.02.01.07.001 ΚΡΕΑΤΙΝΙΝΗ, ΚΕΟΚΕΕ 11.02.01.04.001 ΟΥΡΙΑ, ΚΕΟΚΕΕ 11.04.01.06.001 ΚΑΛΙΟ, ΚΕΟΚΕΕ 11.04.01.07.001 ΝΑΤΡΙΟ», ΜΕ ΤΑΥΤΟΧΡΟΝΗ ΠΑΡΑΧΩΡΗΣΗ ΣΥΝΟΔΟΥ ΕΞΟΠΛΙΣΜΟΥ, ΓΙΑ ΤΙΣ ΜΟΝΑΔΕΣ ΠΕΔΥ ΤΗΣ 7ης ΥΓΕΙΟΝΟΜΙΚΗΣ ΠΕΡΙΦΕΡΕΙΑΣ ΚΡΗΤΗΣ, CPV 38434500-1.
ΓΕΝΙΚΟΙ ΥΠΟΧΡΕΩΤΙΚΟΙ ΟΡΟΙ ΣΥΜΜΕΤΟΧΗΣ ΣΤΟ ΔΙΑΓΩΝΙΣΜΟ

1. Ο προμηθευτής υποχρεούται να παραδώσει και να εγκαταστήσει στις Μονάδες ΠΕΔΥ (14 Κέντρα Υγείας), για δωρεάν χρήση για το συνολικό χρονικό διάστημα ισχύος του διαγωνισμού, όλον τον εξοπλισμό που αναφέρει στην αναλυτική περιγραφή διεξαγωγής εξετάσεων, πλήρη και έτοιμο προς λειτουργία, έτσι ώστε να μην απαιτείται από τις Μονάδες ο οποιοσδήποτε επιπρόσθετος εξοπλισμός για την διεξαγωγή των εξετάσεων αυτών. Το κόστος αγοράς, εγκατάστασης και συντήρησης θα βαρύνει εξ’ ολοκλήρου τον προμηθευτή.

2. Ο προσφερόμενος εξοπλισμός θα είναι αμεταχείριστος, νέας τεχνολογίας, με ημερομηνία κατασκευής όχι προγενέστερη των δύο (2) τελευταίων ετών. 

3. Ο προμηθευτής αναλαμβάνει την παροχή, με τεκμηρίωση, δωρεάν συνεχούς και άρτιας τεχνικής και επιστημονικής υποστήριξης σε τοπικό επίπεδο. 

4. Ο προμηθευτής αναλαμβάνει τη δωρεάν εκπαίδευση του εμπλεκόμενου προσωπικού στη χρήση του αναλυτή. Η εκπαίδευση θα πραγματοποιείται στη Μονάδα, με προγραμματισμένο χρονοδιάγραμμα, μετά από συνεννόηση.
5. Ο προμηθευτής υποχρεούται μαζί με την προσφορά να υποβάλει και ΦΥΛΛΟ ΣΥΜΜΟΡΦΩΣΗΣ. Αυτό είναι φύλλο συσχετίσεως της προσφοράς με τις απαιτήσεις της τεχνικής περιγραφής κάθε μηχανήματος. Στο φύλλο αυτό θα αναφέρονται με λεπτομέρεια όλες οι υπάρχουσες συμφωνίες ή αποκλίσεις των χαρακτηριστικών των προσφερόμενων αντιδραστηρίων και των αναλυτών σε σχέση με τα αναφερόμενα στην περιγραφή που ακολουθεί. Ο προμηθευτής θα πρέπει να απαντά στην περιγραφή και οι παραπομπές να είναι σε πρωτότυπα φυλλάδια, prospectus και εγχειρίδια του κατασκευαστικού οίκου προς απόδειξη των ισχυριζομένων, διαφορετικά δεν θα αξιολογούνται.

6. Οι αναλυτές πρέπει να είναι κατασκευασμένοι για in vitro διαγνωστική χρήση σύμφωνα με την οδηγία 98/79/EC της Ευρωπαϊκής Ένωσης, να διαθέτουν ISO και να συμμορφώνονται με την οδηγία 2014/108/EEC της Ευρωπαϊκής Ένωσης για την ηλεκτρομαγνητική συμβατότητα.
7. Τα αντιδραστήρια που θα προσφερθούν απαιτείται να είναι εγκεκριμένα από τον κατασκευαστικό οίκο των αναλυτών. 

8. Τα αντιδραστήρια και λοιπά απαιτούμενα υλικά να συνοδεύονται με σαφείς οδηγίες χρήσης, εγκεκριμένες από τις εταιρείες παροχής τους και σύμφωνα με τους όρους ασφαλούς χρήσης και απόδοσης ποιοτικών χαρακτηριστικών, με πιστοποιητικά που εγκρίνει με το λογότυπο της ή με δήλωση της η κατασκευάστρια εταιρεία διάθεσης του αναλυτικού οργάνου εφαρμογών.
9. Τα υπό προμήθεια αντιδραστήρια να είναι πιστοποιημένα για διαγνωστική χρήση IVD, σύμφωνα με τις ευρωπαϊκές οδηγίες.

ΤΕΧΝΙΚΕΣ ΠΡΟΔΙΑΓΡΑΦΕΣ ΑΝΑΛΥΤΗ ΚΑΙ ΑΝΤΙΔΡΑΣΤΗΡΙΩΝ
Ο προμηθευτής θα παραδώσει 14 όμοιους αναλυτές, για χρήση παρά τη κλίνη ασθενούς (POC: point of care), για τις ανάγκες των Μονάδων ΠΕΔΥ της 7ης ΥΠΕ.

Ο αναλυτής να είναι μικρός, φορητός, εύχρηστος και ελαφρύς, με διαστάσεις που να επιτρέπουν την τοποθέτησή του πάνω σε εργαστηριακό πάγκο. 
Να έχει τη δυνατότητα ταυτόχρονου προσδιορισμού ηλεκτρολυτών (νάτριο και κάλιο) και μεταβολιτών (ουρία, κρεατινίνη). 
1. Η λειτουργία του αναλυτή να είναι απλή, χωρίς να απαιτεί εξειδικευμένο προσωπικό.
2. Όλες οι απαιτούμενες εξετάσεις να πραγματοποιούνται ταυτόχρονα στον ίδιο αναλυτή, με μία εισαγωγή δείγματος.
3. Ο αναλυτής να είναι συνεχούς (24ωρης) ετοιμότητας.

4. Ο αναλυτής να λειτουργεί με Ελληνικό λογισμικό.
5. Nα υπάρχει η δυνατότητα ηλεκτρονικού αυτόματου ποιοτικού ελέγχου.
6. Ο αναλυτής να μην απαιτεί πρόσθετες διαδικασίες βαθμονόμησης και συντήρησης.
7. Ο αναλυτής να μην έχει απόβλητα, για μεγαλύτερη ασφάλεια.
8. Να χρησιμοποιεί μικρό όγκο δείγματος ολικού αίματος, έως 100 μl. 
9. Ο χρόνος από την εισαγωγή του δείγματος μέχρι την έκδοση αποτελεσμάτων να μην υπερβαίνει τα 10 λεπτά.
10. Ο αναλυτής να διαθέτει αρχείο αποτελεσμάτων, όπου θα αποθηκεύονται αυτόματα περισσότερες από 100 εγγραφές μέτρησης. 

11. Να υπάρχει δυνατότητα σύνδεσης με ηλεκτρονικό υπολογιστή, εκτυπωτή και το ηλεκτρονικό σύστημα διαχείρισης εργαστηριακών δεδομένων (LIS).
12. Να αναφερθεί, προς αξιολόγηση, η δυνατότητα ταυτόχρονου προσδιορισμού και άλλων παραμέτρων, για πιθανή μελλοντική χρήση.
13. Τα αντιδραστήρια να παρέχονται σε ατομικές συσκευασίες και να έχουν μακρά ημερομηνία λήξεως (πάνω από 6 μήνες). Το προϊόν θα πρέπει να είναι πρόσφατης παραγωγής και κατά την ημερομηνία παράδοσής του να μην έχει παρέλθει το 1/3 (τουλάχιστον) της συνολικής διάρκειας ζωής του. Σε περίπτωση που παρατηρηθεί αλλοίωση του προϊόντος προ της λήξης του και ενώ έχουν τηρηθεί οι προβλεπόμενες από τον κατασκευαστή συνθήκες συντήρησής του, ο προμηθευτής υποχρεούται στην αντικατάσταση της αλλοιωθείσας ποσότητας.
14. Για όλα τα προσφερόμενα αντιδραστήρια, απαιτούνται τεκμηριωμένες και λεπτομερείς πληροφορίες που αφορούν: συνθήκες αποθήκευσης και χρόνο διατήρησης μετά από την πρώτη αποσφράγιση της πρωτοταγούς συσκευασίας, συνθήκες εξασφάλισης της σταθερότητας των αντιδραστηρίων, ημερομηνία μέχρι την οποία το προϊόν μπορεί να χρησιμοποιηθεί ασφαλώς χωρίς υποβιβασμό της επίδοσης, τυχόν ειδικές συνθήκες αποθήκευσης ή και χειρισμού, καθώς και ενδεδειγμένες προειδοποιήσεις ή και προφυλάξεις. Επιπλέον, να κατατεθούν: οι επιδόσεις του προϊόντος αναφορικά με την αναλυτική ευαισθησία, την εξειδίκευση, την ακρίβεια, την επαναληψιμότητα, την αναπαραγωγιμότητα, τα όρια ανίχνευσης, τις γνωστές αλληλεπιδράσεις και παρεμβολές, καθώς και οι περιορισμοί της μεθόδου. Τέλος, το είδος του δείγματος που πρέπει να χρησιμοποιείται, οι τυχόν ειδικές συνθήκες συλλογής, προεπεξεργασίας και, κατά περίπτωση, οδηγίες για την προετοιμασία του ασθενούς. Τα υπό προμήθεια αντιδραστήρια να συνοδεύονται υποχρεωτικά από πιστοποιητικά ποιοτικού ελέγχου, όπου τούτο προβλέπεται.

